"Peab ütlema, et teie valitsuse käitumine oli Sterni omast tunduvalt asjalikum," nentis ta, kui ma lõpetasin. Märkus pani mind ohkama. "Just sellise sekkumise vältimiseks Stern seal oli," selgitasin, ja jäin poole sõna pealt vait. Diskussioonides ei maksa hoogu sattuda. Ma oleks juba hakanud Belole selgitama, mida Stern oma rahuettepanekute asemel oleks pidanud tegema.  "Odeolile" poleks kolm patrulli palju," ütles Belo kokkuvõtteks rahulolevalt. "Aga küsimusele  ahvidest vastasid sa ise. Sterni headus ei toonud kasu talle endale ega tema kaitsealustele. Mida peaksid ahvid sellega peale hakkama?"  Ma veetsin oma tavalist pärastlõunat Belo filmoteegis, kui midagi veidrat mulle kõrvu jäi. Loomulikult asus ka siin seinal plokk, mis teatas erinevate meloodiatega sellest, mis laevas olulist toimus. Hetkeks mõtlesin, mis võis mu tähelepanu tõmmata, ja taipasin siis - "kutsika" sissetuleku signaal oli kõlanud kaks korda järjest. Midagi oli juhtunud - planeedile ei jäänud  nii ainsatki lendavat riista.